Nog ’n tragedie tref MatiesKy Rowe (Foto: Facebook) Die liggaam van ŉ manstudent is vandeesweek in ŉ manskoshuis van die Universiteit Stellenbosch (US) gevind. Dié tragedie volg minder as twee weke nadat ŉ vrouestudent in ŉ vrouekoshuis van die US dood is. Die 20-jarige Ky Rowe se liggaam is Dinsdag in die Simonsberg-manskoshuis gevind. Sers. Wesley Twigg, polisiewoordvoerder, sê ŉ geregtelike doodsondersoek is by die Stellenbosse polisie aanhangig gemaak nadat Rowe se liggaam in sy koshuis in Merrimanstraat gevind is. Twigg het nie die oorsaak van die jong man se dood bekend gemaak nie. Die US is sedertdien in rou gedompel. “Met die dood van Siphokazi Ntozini, ŉ inwoner van die Heemstede-vrouekoshuis, nog vars in ons geheue, rou die kampusgemeenskap nou oor die verlies van nog ŉ jong lewe uit ons geledere,” sê dr. Choice Makhetha, senior direkteur: studentesake. “Ons hou die familie van die student in hierdie uiters moeilike en hartseer tyd in ons gedagtes en gebede. Ons wil hulle van die US-gemeenskap se ondersteuning verseker. Ons dink ook aan die student se vriende en mede-inwoners in Simonsberg wat die verlies van ŉ vriend moet verwerk.” Personeellede van ER24 se 24-uur-nooddiens en die US se sentrum vir studentevoorligting en -ontwikkeling het Dinsdagaand berading aan studente en personeel van Simonsberg verskaf en sal in die komende dae daarmee voortgaan. Makhetha sê die universiteit was ook reeds in verbinding met Rowe se familie. Die inwoners van die Simonsberg-manskoshuis het Woensdag in ’n inskrywing op sosiale media hul medelye met Rowe se naasbestaandes betuig. “Jou warm teenwoordigheid en vriendelike glimlag sal baie gemis word. Ons onthou sokkerspeel in die quad, sokker onder die nagligte, lang gesprekke en nog vele meer herinneringe. Dankie dat jy ŉ deel van jou lewe met ons gedeel het,” lui die inskrywing. “Ons gebede en gedagtes gaan uit na Ky se familie en vriende in hierdie moeilike tyd.” Makheta moedig nou opnuut enige studente wat berading nodig het aan om die US se 24-uur-nooddiens, met die samewerking van ER24, by 010 205 3032 of 082 557 0880 ná ure of 021 808 4994 tydens kantoorure te kontak. “Net soos in me. Ntozini se geval moet ons nou die studente se familie en vriende die nodige ruimte en tyd gee om hul verlies te verwerk. As ŉ universiteitsgemeenskap sal ons die ondersteuningstrukture wat vir studente beskikbaar is, uitbrei en ondersoek instel waar verdere ondersteuning dringend benodig word.”